সিবিআইয়ের পর এবার এনফোর্সমেন্ট ডিরেক্টরেটের (ইডি) আতশকাচের নীচে চলে এল রোজভ্যালি সংস্থার এজেন্টদের ভূমিকা। রোজভ্যালি-কাণ্ডের তদন্ত প্রক্রিয়া-সহ বিভিন্ন বিষয় নিয়ে চলতি মাসেই দিল্লিতে ইডি’র সদর দফতরে একটি বৈঠক হওয়ার কথা রয়েছে। তার পরেই করা হবে পরবর্তী পদক্ষেপ। 
সূত্রের খবর, রোজভ্যালির বহু এজেন্টই বিভিন্ন সময় সংস্থার থেকে দামি উপহার পেয়েছেন। কোনও কোনও রাজ্যে একাধিক এজেন্টকে গাড়িও উপহার দেওয়া হয়েছিল বলে জেনেছেন তদন্তকারীরা। ইডি সূত্রের খবর, রোজভ্যালির কয়েকটি অনুষ্ঠানের ভিডিও ফুটেজের সিডি খতিয়ে দেখার পরেই বেশ কয়েকটি বিষয় তদন্তকারীদের নজরে আসে। এর পরেই এজেন্টদের উপহার দেওয়া সম্পর্কে খোঁজখবর নিতে শুরু করেন তাঁরা। 

তদন্তকারীরা জানতে পারেন, কয়েকটি রাজ্যে রোজভ্যালির কয়েকজন এজেন্ট গাড়ি উপহার পেয়েছিলেন। সম্প্রতি বেআইনি ওই অর্থলগ্নি সংস্থার ১,২৫৬ কোটি টাকার সম্পত্তি বাজেয়াপ্ত করার পরই এজেন্টদের ভূমিকা খতিয়ে দেখা শুরু করে ইডি। 
তদন্তকারীদের অনুমান, ব্যবসা বাড়ানোর জন্য বিভিন্ন প্রভাবশালী ব্যক্তিকে সুযোগসুবিধা দেওয়ার পাশাপাশি, এজেন্টদের উপহার দেওয়ার জন্যও বড় অঙ্কের টাকা খরচ করেছিল রোজভ্যালি। সেই টাকার পরিমাণ কত, সেটাই এখন জানার চেষ্টা করছেন ইডি’র আধিকারিকেরা। সেই লক্ষ্যেই রোজভ্যালির বিভিন্ন অনুষ্ঠানের ভিডিও ফুটেজ জোগাড়ের কাজ চালাচ্ছেন তাঁরা। 

সূত্রের খবর, এই কাজের পাশাপাশি রোজভ্যালি মামলার তদন্তের অগ্রগতি এবং পরবর্তী পদক্ষেপ কী হবে সেসব নিয়ে বৈঠকে বসবেন ইডি কর্তারা। ইডি’র পূর্বাঞ্চলীয় শাখার আধিকারিকেরাও থাকবেন বৈঠকে। ওই বৈঠকে তদন্ত সংক্রান্ত সমস্ত দিক খতিয়ে দেখে ইডি কর্তারা প্রয়োজনীয় নির্দেশ দিতে পারেন। আপাতত ওই বৈঠকের সিদ্ধান্ত হওয়া পর্যন্ত অপেক্ষা করছে ইডি।